En 27-årig maskingast fra det danske krigsskib Esbern Snare risikerer en fængselsdom, efter han i marts sidste år sendte en mail til sin far i forbindelse med gidseltagningen af en sejlerfamiile fra Kalundborg og deres to gaster.

Skibets forbindelse til omverdenen via telefon og mail havde været afbrudt i nogle dage, mens Esbern Snare forfulgte et sejlskib med danskerne, der var blevet kapret af pirater ud for Somalias kyst.

Hvad piraterne ikke vidste var, at faren i den kaprede familie via sms oplyste besætningen på Esbern Snare om, hvor mange pirater, der var om bord, hvordan de var bevæbnet, og hvor de befandt sig.

Tiltalt for pligtforsømmelse

- Vi havde en befrielsesaktion planlagt, og den var godkendt hele vejen op i systemet, men blev så afblæst. Det gjorde os alle meget frustreret, fortalte maskingasten onsdag i Retten i Næstved.

Her står han tiltalt for pligtforsømmelse af særlig grov karakter ved at have videregivet militære hemmeligheder.

Da internetforbindelsen kom tilbage sendte han nemlig en mail til sin far på Facebook, hvor han blandt andet beklagede, at han ikke havde kunnet skrive til sin mor på hendes fødselsdag.

Men han skrev også, at de havde været i kontakt med faren på det danske sejlskib - en oplysning, som hans mor videregav til et selskab med danske Nato-officerer, hvorefter han blev anholdt.

Måtte ikke skrive mail

I retten afviste den 27-årige, at han var blevet informeret om den særlige sikkerhedsinstruks, der gælder på Esbern Snare og Absalon.

- Der blev talt åbent om det på skibet, hvor vi alle var meget frustrerede, og jeg tænkte ikke over, at jeg ikke måtte skrive det til min far, som selv er sikkerhedsgodkendt af Forsvarets Efterretningstjeneste, fortalte han i retten.

- Da internettet blev åbnet igen, fik vi over højttalerne at vide, at vi ikke måtte lægge noget ud på Facebook eller andre åbne medier, men vi fik ikke at vide, at vi ikke måtte skrive noget i en mail, fortsatte han.

Auditøren - der er forsvarets anklagemyndighed - kræver maskingasten idømt fængsel for at røbe militære hemmeligheder.

Den 27-åriges forsvarer afviser, at han skulle have røbet militære hemmeligheder og kræver ham frifundet.

Gidsler i mere end seks måneder

Den danske sejlerfamilie og deres to gaster blev taget som gidsler, da de i deres lystbåd sejlede ind i Det Indiske Ocean.